একতাড়া ম্যাপের মধ্যে সুচয়ন ক্লাইমেটোলজির এটল্যাস খুঁজতে ব্যস্ত হলেন। কানাইচরণ আর সৌভিকের ভ্যাবাচ্যাকা অবস্থা দেখে দিদিমণি বললেন, ক্লাইমেটোলজি মানে হলো পঞ্চাশ কি একশ বছরের জলবায়ু। ধরুন ১৯১০ সাল থেকে যদি সমুদ্রের বিভিন্ন স্থানে হাওয়ার গতিবেগ মাপা হয়ে থাকে, ১৯১০ সাল থেকে ২০১৬ অবধি হাওয়ার গতিবেগ আর দিকের গড় নেওয়া হবে। আমি সেপ্টেম্বরের ক্লাইমেটোলজি বের করতে বললাম। সেটা দেখলে, সেপ্টেম্বর মাসে সমুদ্রের হাওয়া কোনদিকে বয় আর কত গতিবেগে বয় সেটার একটা ধারণা পাওয়া যাবে। সুচয়ন একটি অপেক্ষাকৃত ঝকঝকে বঙ্গোপসাগরের ম্যাপ সৌভিকের টেবিলের ওপর মেলে দিলেন। বঙ্গোপসাগরকে ছিন্নবিচ্ছিন্ন করে অক্ষাংশ-দ্রাঘিমাংশরা চলে গেছে। নীল সমুদ্র এখন সৌভিকের টেবিলের ওপর। ম্যাপের তিনকোনায় করম-ল উপকূল, সুন্দরবন আর মিয়ানমারের উপকূল উঁকি নিচ্ছে। নিচের দিকে ভারত মহাসাগরের অথৈ জলরাশি। কানাই ম্যাপের দিকে মাথা ঝুঁকিয়ে আনলেন, বঙ্গোপসাগরের ওপর অসংখ্য ছোট ছোট তীরচিহ্ন, তার একটির ওপর হাত রেখে কানাই জিজ্ঞেস করল, এই অ্যারোগুলি কিসের?